सराबबंदी के अलख जगावत कई गांव अचरज म परगे जब कानून बनिस, के सराब ल सरकार बेचही। जगह-जगह दुकान खोले के आदेश निकलगे। कई जगह तो दुकान नई मिलिस। बहुत विरोध होईस। अब हाईवे ले 200 मीटर पाछू दुकान खोले के अपने आदेश ले सरकार ह बौखला गे हावय। पगलाये असन जेन मेर पावत हे उही मेर दुकान खोलत हे। अधिकतर दुकान गांव, स्कूल रहवासी जगह म खोलत हावय। काबर? ये समझ ले बाहिर हे। अभी तक गांव मन म गांव के बाहिर सांझ कन चखना अउ भीड़ देख के समझ जातेस के इही मेर सराब बेचावत हावय। दू-चार झन तीर तार म घोलडी मारत दिख जतिन।
एक अप्रैल के सरकार दुकान चलाही तब सराब कोचिया मन काला कमाही? ये कमाई के धंधा म बहुत झन जुरे हावंय। ये मन अपन सराब ल जगह-जगह छुपा के रखे हावंय। इतवार के दिन दुर्ग जिला के उरला म खेत ल खोद के सराब के बंकर निकाले गीस। 1200 पेटी सराब ल आठ बंकर अउ दू लोहा के कंटेनर म रखेगे रहीस हे। येला जेसीबी मसीन ले खोद के निकाले रहिस हे। उतई के मानिकचौरी गांव के गिट्टी खदान ले सराब बरामद करीन। दू करोड़ के 4500 पेटी सराब जब्त करीन। एक अप्रैल तो सरकार ह सराब के कारोबार ल करही। जेखर करा सराब हावय या जेन मन कारोबार करत हें ओ सब अवैध होगे हे।
ये सराब ल रखे कहां जाए ये ह विचारणीय होगे हे। थाना में भी जगह नइए। ओखर देखरेख बर सीसी कैमरा लगाए जाही। एक सराब अतेक परेसान करत हे, के मत पूछ। 1993 म गांधीजी ह धमतरी ले सराबबंदी के सुरुआत करे रहिस हे। ये आज तक बंद नई होय हावय। येला बंद करे बर कई गांव के महिला मन, स्वसहायता समूह के मन बीड़ा उठाए हावंय। अब तो सरकार बेचही तब तो कोई बंद नई करा सकय फेर जगह तो बदले जा सकथे। कई स्कूल के तीर म सराब दुकान खोले गे हावय ओखर विरोध होवत हे। सरायपाली म स्कूल के लइका मन दुकान के सामने म मुर्गा बनके लिरोध करिन।
रायपुर राजधानी आय, येखर सबले पॉश कालोनी शंकरनगर म हरिशंकर विश्वविद्यालय के बाजू म सराब दुकान खोले गे हावय। येखर विरोध होईस रहवासी अउ लइकामन बैनर पोस्टर लेके विरोध करीन फेर कोई फरक नई परिस। पहिली ले अंग्रेजी सराब के दुकान हावय। थोरिक दूर म मंत्रीमन के बंगला हावय। फेर सरकार ल ये सब ले काय मतलब? सरकार पइसा चाहथे। ओखर बदला म कतको परिवार तबाह हो जाए मंजूर हे। सराबी बनही तब तो नसामुक्ति केन्द्र चलही। ये एनजीओ के आड़ म लोगन पइसा कमाहीं। कुछ परिवार उजड़ही तब विधवा पेंशन दिही। अनाथ लइका के बिहाव बर पइसा दिही। गरीब होवत परिवार ल एक रुपिया किलो म चाउर दिही। ओखर बाद भी मरगे तब तो बने बात आय। जनसंख्या कम हो जही। सरकार के सोच अइसना हो सकथे। एक लम्बा सोच। वोट बैंक तइयार होवत हे। सराब बांट के, बेच के लोगन ल खुस करही तब तो वोट मिलही। आज सरकार गांधीजी के सराबबंदी ल सुरता करतीस त सराब बंद हो जातीस। पइसा बर सोचत सरकार ल कुछु दिखत नइए।
सुधा वर्मा
hne_Deva hne_Deva hne_Deva hne_Deva mai_Deva